Source: http://www.trh.sk/clanky/pravna-poradna/nova-slovenska-pravna-uprava-timesharingu-uprava-docasneho-uzivania-nehnutelnosti-v-dovolenkovych-destinaciach-470.html
Timestamp: 2017-05-27 02:38:27+00:00
Document Index: 6671895

Matched Legal Cases: ['súd ', 'čl. 4', 'čl. 12', 'čl. 114', 'čl. 169', '§ 1', '§ 3', '§ 4', '§ 50', '§ 6', '§ 7', '§ 9']

Bývanie a realityPrávna poradňaFinancieO nás Nová slovenská právna úprava timesharingu - úprava dočasného užívania nehnuteľností v dovolenkových destináciách
18. schôdzi Národnej rady Slovenskej republiky bol, okrem iných, bodom
rokovania návrh zákona o ochrane spotrebiteľa pri poskytovaní niektorých
služieb cestovného ruchu. Prezident SR JUDr. Ivan Gašparovič návrh zákona vrátil
s pripomienkami na opätovné prerokovanie, po ich zapracovaní bol predmetný
návrh zákona Národnou radou SR schválený
a dňa 17. mája 2011 publikovaný v Zbierke zákonov ako zákon č. 161/2011 Z. z. o ochrane
spotrebiteľa pri poskytovaní niektorých služieb cestovného ruchu. Predmetný
zákon týkajúci sa, ako už bolo načrtnuté, služieb v oblasti cestovného
ruchu (ďalej aj ako „zákon“), a konkrétne dočasného užívania
nehnuteľností - víl, apartmánov a pod. - predstavuje úplnú transpozíciu smernice
Európskeho parlamentu a Rady č. 2008/122/ES zo 14. januára 2009 o ochrane
spotrebiteľov, pokiaľ ide o určité aspekty zmlúv o časovo vymedzenom užívaní
ubytovacích zariadení, o dlhodobom dovolenkovom produkte, o ďalšom predaji a
o výmene do slovenského právneho poriadku. Podľa pôvodne právnej úpravy
v Občianskom zákonníku len súd mohol konať vo veciach ochrany
spotrebiteľských práv pri zmluvách o timesharingu. Nový zákon však kontrolnú právomoc v danej oblasti
zakladá Slovenskej obchodnej inšpekcii, čo je po mnohých rokoch takmer úplného
kontrolného vákua potešiteľnou správou. Predmetný
zákon sa vzťahuje najmä na cestovné kancelárie, cestovné agentúry, ktoré
poskytujú služby cestovného ruchu podľa predmetu úpravy zákona. Právna
úprava timesharingu je obsiahnutá v čl. 4, čl. 12, čl. 114 a v
čl. 169 Zmluvy o fungovaní EÚ a v sekundárnom práve EÚ v smernici
Európskeho parlamentu a Rady 2008/122/ES. Podľa § 1
zákona predmetom úpravy zákona sú práva spotrebiteľov a povinnosti predávajúcich,
ktoré vyplývajú zo zmluvných vzťahov spadajúcich do pôsobnosti tohto zákona,
ich náležitosti a pôsobnosť orgánov dozoru pri kontrole dodržiavania tohto
zákona. Spotrebiteľom sa
rozumie fyzická osoba, ktorá nakupuje a používa služby pre svoju potrebu alebo
pre potrebu príslušníkov svojej domácnosti.V zmysle ust. § 3 zákona, tento ukladá predávajúcim, aby klientom -
spotrebiteľom poskytovali relevantné a úplné predzmluvné informácie, ktoré musí
mať spotrebiteľ k dispozícii ešte predtým, ako uzavrie zmluvu. Informácie
sa pritom spotrebiteľovi poskytujú prostredníctvom vyplneného štandardného
informačného formulára podľa typu zmluvy, ktorú uzatvára. Informačné formuláre
tvoria prílohy č. 1 až 4 návrhu zákona. Čo je nepochybným pokrokom
v slovenskej právnej úprave, ktorá dlhé obdobie nereflektovala na zmeny
v práve EÚ ohľadne timesharingu, je povinnosť predávajúceho výslovne
poučiť spotrebiteľa pred uzatvorím zmluvy o časovo vymedzenom užívaní ubytovacích zariadení,
či zmluvy o poskytovaní dlhodobých rekreačných služieb, a hlavne možnosti odstúpiť od
zmluvy.Paragraf 4 zákona upravuje náležitosti zmlúv (súhrnne
zmluvy o
poskytovaní niektorých služieb cestovného ruchu), ktoré sa delia na:
1. zmluvy o zmluvu o časovo
vymedzenom užívaní ubytovacích zariadení
2. zmluvy o poskytovaní
dlhodobých rekreačných služieb
3. zmluvy o sprostredkovaní
ďalšieho predaja
4. zmluvy
o účasti vo výmennom systéme
§ 4 zákona definuje obsahové
i formálne náležitosti zmluvy o časovo vymedzenom užívaní ubytovacích
zariadení, zmluvy o poskytovaní dlhodobých rekreačných služieb, zmluvy
o účasti vo výmennom systéme. Neoddeliteľnou súčasťou zmluvy je štandardný
formulár na odstúpenie od zmluvy, ktorý je k dispozícii v prílohe č.
5 zákona a slúži spotrebiteľovi na uplatnenie jeho práva na odstúpenie od
zmluvy. Spotrebiteľ
má právo odstúpiť od zmluvy bez uvedenia dôvodu písomne, alebo na inom trvalom
nosiči dát, prostredníctvom hore spomenutého formulára) v lehote 14
kalendárnych dní, táto lehota sa počíta odo dňa uzavretia zmluvy alebo zmluvy o
budúcej zmluve upravenej v § 50a Občianskeho zákonníka. Vágnym zostáva
ustanovenie § 6 ods. 6 zákona, podľa ktorého predávajúci po odstúpení
spotrebiteľa od zmluvy nemá nárok na úhradu akýchkoľvek nákladov spojených s
plnením zmluvy, ktoré bolo alebo podľa zmluvy malo byť spotrebiteľovi
poskytnuté pred odstúpením od zmluvy. Prax však ukáže, či dané ustanovenie je
alebo nie je zákonne rozporné. Zákon v § 7 zakotvuje absolútny zákaz predajcom
požadovať od spotrebiteľov predbežné platby. V prípade, že
slovenskí občania v minulosti - pred účinnosťou zákona č. 161/2001 Z. z. –
uhradili predávajúcim poskytujúcim služby timesharingu predbežné platby ešte
pred uzavretím zmluv, a neboli náležite poučení o svojich právach,
najmä o práve odstúpiť od zmluvy, aj táto situácia je právne
riešiteľná a môžete sa na nás obrátiť. Vec si však vyžaduje časovú, ako aj
cezhraničnú náročnosť. Výkon
dohľadu nad službami v oblasti timesharingu je upravený § 9 zákona a obsahuje aj peňažné sankcie ukladané
predávajúcim subjektom - poskytovateľom a sprostredkovateľom
timesharingových služieb za porušenia ustanovení zákona, ktoré sú diferencované
na pokuty od
200 do 15.000 Eur, od 150 do 10.000 Eur ,od 100 do 5.000 Eur, a to podľa
porušenia tej-ktorej zákonnej povinnosti.
Čitateľské a právne otázky
adresujte na: LASAK@DEFENSA.SK Autor: Mgr. Ján LasákKTN: 16-17/11 Späť